ai4bharat/Pralekha huggingface dataset:
பாதுகாப்பு அமைச்சகம்
பாதுகாப்பு ஆராய்ச்சி மற்றும் மேம்பாட்டு நிறுவனம்  ஆகாஷ் ஆயுத அமைப்பின்  அதிகாரப் பொறுப்பை ஏவுகணை தர உத்தரவாத அமைப்பிடம் ஒப்படைப்பு
பாதுகாப்பு ஆராய்ச்சி மற்றும் மேம்பாட்டு நிறுவனம் 2022, டிசம்பர் 03 அன்று ஹைதராபாத்தில் உள்ள ஏவுகணை அமைப்புகளின் தர உறுதி முகமைக்கு , ஆகாஷ் ஆயுத அமைப்பின்  சீல் செய்யப்பட்ட விவரக்குறிப்பு அடங்கிய அதிகாரப் பொறுப்பை ஒப்படைத்தது. ஆகாஷ் ஆயுத அமைப்பை உருவாக்கிய பாதுகாப்பு ஆராய்ச்சி மற்றும் மேம்பாட்டு ஆய்வகம் , அதன் தொழில்நுட்பம், தர ஆவணம் மற்றும் முழுமையான செயல்பாடுகள் தொடர்பான விவரக்குறிப்புகளை பரிமாற்றம் செய்யப்பட்டுள்ளது.
மத்திய பாதுகாப்புத்துறை அமைச்சர் திரு ராஜ்நாத் சிங், டிஆர்டிஓ, இந்திய ராணுவம் மற்றும் தொழில்துறைக்கு வாழ்த்துத் தெரிவித்துள்ளார். நாட்டின் பாதுகாப்பு தொடர்பான முக்கிய தகவல் பரிமாற்ற நிகழ்வு எதிர்கால அதிமுக்கிய சேவைகளின் தேவையை பூர்த்தி செய்யும் என்று அவர் நம்பிக்கை தெரிவித்தார்.
இந்த முக்கிய நடவடிக்கைக்கு பாராட்டு தெரிவித்த மத்திய பாதுகாப்புத் துறையின் செயலரும், டிஆர்டிஓ தலைவருமான டாக்டர் சமீர் வி காமத், எதிர்கால ஏவுகணை திட்ட அமைப்புகளுக்கு பயனுள்ள தகவல்களை வழங்கி இருப்பதாகவும், இதன் மூலம் பல்வேறு மேம்பாட்டு செயல்பாடுகள் புதிய வடிவம் பெறும் என்றும் கூறியுள்ளார்.
ஆகாஷ் ஏவுகணை என்பது அதிவேக வான் இலக்குகளை இடைமறித்து தாக்கும் உள்நாட்டிலேயே உருவாக்கப்பட்ட புதிய தலைமுறை ஏவுகணையாகும்.
இந்திய ராணுவம் மற்றும் இந்திய விமானப்படை இணைந்து ரூ. 30,000 கோடி மதிப்பிலான ஆகாஷ் ஏவுகணை திட்டம், கிட்டத்தட்ட ஒரு தசாப்த காலமாக செயல்பாட்டில் இருந்து நமது வான்வழி பாதுகாப்பை திறன்பட செய்து வருவது குறிப்பிடத்தக்கது.
திறன் மேம்பாடு மற்றும் தொழில் முனைவோர் அமைச்சகம்
விண்வெளித் தொழில்துறையில் உள்ள புதிய நடைமுறைகளில் இஸ்ரோ பணியாளர்கள் திறன் பெறும் வகையில் பெங்களூரு, மும்பை மற்றும் திருவனந்தபுரத்தில் தொழில்நுட்பப் பயிற்சித் திட்டம் நடைபெற்று வருகிறது
விண்வெளி தொழில்துறையில் உள்ள புதிய நடைமுறைகளில் இஸ்ரோ பணியாளர்கள் திறன் பெறும் வகையில் பெங்களூரு, மும்பை மற்றும் திருவனந்தபுரத்தில் தொழில்நுட்பப் பயிற்சித் திட்டம் நடைபெற்று வருகிறது.
விண்வெளித் துறையில் தொழில்நுட்பப் பணியாளர்களின் திறனை மேம்படுத்தும் வகையில் திறன் மேம்பாடு மற்றும் தொழில்முனைவோர் அமைச்சகமும், இந்திய விண்வெளி ஆராய்ச்சி அமைப்பும்  புரிந்துணர்வு ஒப்பந்தத்தில் கையெழுத்திடப்பட்டு இஸ்ரோ தொழில்நுட்பப் பயிற்சித் திட்டம் உருவாக்கப்பட்டது. நாட்டின் விண்வெளித்துறைக்கு தேவையான புதுமையான நடைமுறைகளின்படி திறன்களை அதிகரிக்கும் வகையில் இஸ்ரோ தொழில்நுட்பப் பணியாளர்களுக்கு குறுகிய காலப் பயிற்சி அளிக்கப்படுகிறது. அடுத்த 5 ஆண்டுகளில் நாடு முழுவதும் உள்ள தேசிய திறன் பயிற்சி மையங்களில் 4 ஆயிரத்துக்கும் மேற்பட்ட இஸ்ரோ தொழில்நுட்பப் பணியாளர்கள் பயிற்சி பெறுவார்கள்.
பெங்களூரு, மும்பை, திருவனந்தபுரம் ஆகிய இடங்களில் உள்ள தேசிய திறன் பயிற்சி மையங்களில் 5 நாட்களில் 20 பணியாளர்கள் பயிற்சி பெறுவார்கள்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 குறித்த அண்மைத் தகவல்கள்
நாடு தழுவிய தடுப்பூசித் திட்டத்தின் கீழ் இதுவரை 36.89 கோடி தடுப்பூசி டோஸ்கள் போடப்பட்டுள்ளன.
நாளொன்றுக்கு புதிய பாதிப்பு, கடந்த 24 மணி நேரத்தில் 43,393 ஆக பதிவாகியுள்ளது.
இந்தியாவில் கொரோனா தொற்றுக்கு சிகிச்சை பெறுவோரின் எண்ணிக்கை 4,58,727ஆகக் குறைந்துள்ளது.
நாட்டில் ஏற்பட்டுள்ள மொத்த பாதிப்பில் தற்போது சிகிச்சை பெறுபவர்களின் விழுக்காடு 1.49 சதவீதமாகும்.
நம் நாட்டில் இதுவரை 2,98,88,284 பேர் தொற்றிலிருந்து குணமடைந்துள்ளனர்.
கடந்த 24 மணி நேரத்தில் 44,459 பேர் தொற்றிலிருந்து குணமாகியுள்ளனர்.
குணமடைந்தவர்களின் விழுக்காடு 97.19 சதவீதமாக அதிகரித்துள்ளது.
வாராந்திர தொற்று உறுதி விழுக்காடு 5 சதவீதத்திற்கும் குறைவாக சரிந்து 2.36 சதவீதமாக உள்ளது.
தினசரி தொற்று உறுதி வீதம் தொடர்ந்து 18 நாட்களாக 3 சதவீதத்திற்கும் குறைவாக 2.42 சதவீதமாகப் பதிவாகியுள்ளது.
இந்தியாவில் இதுவரை மேற்கொள்ளப்பட்டுள்ள மொத்த பரிசோதனைகளின் எண்ணிக்கை 42.70 கோடியாகப் பதிவாகியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணலாம்: https://pib.gov.in/PressReleasePage.aspx?PRID=1734046
சிறப்பு சேவைகள் மற்றும் கட்டுரைகள்
அஞ்சல்துறை குறைதீர்ப்பு கூட்டம்
சென்னை தி.நகர் வடக்கு உஸ்மான் ரோட்டில் உள்ள வடக்கு தபால் அலுவலக வளாகத்தின் முதல் தளத்தில் அமைந்துள்ள சென்னை நகர தெற்குபிரிவு தபால் அலுவலக மூத்த கண்காணிப்பாளர் அலுவலகத்தில் இம்மாதம் 25ம் தேதி காலை 11 மணிக்கு, தபால் துறையின் குறைதீர்ப்பு கூட்டம் நடத்தப்படவுள்ளது 
சென்னை நகர தெற்கு வட்டாரத்தில் அமைந்துள்ள வடபழனி, விருகம்பாக்கம், சாலிகிராமம், கோடம்பாக்கம், மேற்கு மாம்பலம், அசோக் நகர், கே.கே.நகர், செயின்ட் தாமஸ் மவுண்ட், கிண்டி, சைதாப்பேட்டை, அடையார், திருவான்மியூர், பெசன்ட் நகர், மடிப்பாக்கம், ஆதம்பாக்கம், நங்கநல்லூர், சோழிங்கநல்லூர், ஓக்கியம் துரைப்பாக்கம், ஆழ்வார்திருநகர், ஆர்.ஏ.புரம், கோட்டூர்புரம், வேளச்சேரி ஆகிய பகுதிகளில் உள்ள தபால் அலுவலகங்களில் தபால் சேவைகள்  தொடர்பான புகார்கள்/ஆலோசனைகளை, பொது மக்கள் மேலே கண்ட இ-மெயில் முகவரியில் இம்மாதம் 24ம் தேதிக்கு  முன்பாக வந்து சேரும் வகையில், அனுப்பும்படி கேட்டுக்கொள்ளப்படுகிறார்கள், என சென்னை நகரப் பிரிவு, தபால் அலுவலகங்களின் மூத்த கண்காணிப்பாளர் தெரிவித்துள்ளார்.
சிறப்பு சேவைகள் மற்றும் கட்டுரைகள்
தமிழக ஆளுநரை சந்தித்தார் மத்திய இணை அமைச்சர் டாக்டர் எல். முருகன்
மத்திய தகவல் & ஒலிபரப்பு, மீன்வளம், கால்நடை பராமரிப்பு மற்றும் பால்வளத்துறை இணையமைச்சர் டாக்டர் எல். முருகன், தமிழ்நாடு ஆளுநர் திரு. ஆர்.என். ரவியை சென்னை ஆளுநர் மாளிகையில் மரியாதை நிமித்தமாக இன்று சந்தி்த்து பேசினார்.
இதுகுறித்து மத்திய இணை அமைச்சர் வெளியிட்டுள்ள டிவிட்டர் செய்தியில், "மாண்புமிகு தமிழ்நாடு ஆளுநர் திரு. ஆர். என். ரவி அவர்களை. சென்னையில் சந்தித்தேன். அவரது பரந்த அனுபவம் நமது மாநிலத்தின் நலனுக்காக மதிப்புமிக்க வழிகாட்டுதலை வழங்குகிறது", என்று தெரிவித்துள்ளார்.
TweetLink: https://twitter.com/Murugan_MoS/status/1480115394513756162?t=wpktlU874hSVJaZYNzww9A&s=19
குறு சிறு மற்றும் நடுத்தர தொழில் துறை அமைச்சகம்
பிரதமர் விஸ்வகர்மா திட்டம் தொடங்கப்பட்ட 10 நாட்களில் 1.40 லட்சத்துக்கும் மேற்பட்ட விண்ணப்பங்கள் பெறப்பட்டன - ஸ்ரீ நாராயண் ரானே
மத்திய குறு, சிறு மற்றும் நடுத்தரத் தொழில்கள் துறை அமைச்சர் திரு நாராயண் ரானே, பிரதமர் விஸ்வகர்மா திட்டம் தொடங்கப்பட்ட பத்து நாட்களுக்குள் 1.40 லட்சத்துக்கும் மேற்பட்ட விண்ணப்பங்களைப் பெற்றுள்ளது என்று கூறினார்.
பிரதமர் விஸ்வகர்மா திட்டத்தின் வெற்றி குறித்த தகவல்களை எக்ஸ்  இல் தனது இடுகையின் மூலம் வழங்கிய திரு ரானே, பிரதமர் விஸ்வகர்மா திட்டம் என்பது பிரதமர் திரு நரேந்திர மோடியின் தொலைநோக்குப் பார்வையின் விளைவாகும் என்றும், திட்டம் தொடங்கப்பட்ட பத்து நாட்களுக்குள் இவ்வளவு அதிக எண்ணிக்கையிலான விண்ணப்பங்களைப் பெறுவது திட்டத்தின் வெற்றி மற்றும் மிக உயர்ந்த முக்கியத்துவத்திற்கு ஒரு சான்றாகும் என்றும் எழுதியுள்ளார்.
பிரதமர் விஸ்வகர்மா திட்டம், சமூக மற்றும் பொருளாதாரத்தில் பின்தங்கிய நமது விஸ்வகர்மா சகோதர சகோதரிகளின் விரிவான வளர்ச்சிக்கு ஒரு மைல்கல்லாக இருக்கும் என்றும், இது நீண்ட காலமாக எதிர்பார்க்கப்பட்ட அவர்களின் இழந்த அடையாளத்தை மீட்டெடுக்கும் என்றும் மத்திய அமைச்சர் மேலும் கூறியுள்ளார்.
இந்த திட்டத்தின் மூலம் விஸ்வகர்மா சகோதர சகோதரிகளுக்கு பயிற்சி, கருவி கருவிகள் மற்றும் பிணையற்ற கடன்கள் வழங்கப்படும். பெறப்பட்ட விண்ணப்பங்களை வெற்றிகரமாக சரிபார்த்த பிறகு, திட்டத்தின் அனைத்து நன்மைகளும் நமது விஸ்வகர்மா சகோதர சகோதரிகளுக்கு விரிவுபடுத்தப்படும்.
பாரம்பரிய கைவினை கலைஞர்கள் மற்றும் கைவினைஞர்களின் உற்பத்தி திறனை மேம்படுத்துவதையும், அவர்களின் தயாரிப்புகளை உள்நாட்டு மற்றும் உலகளாவிய சந்தைகளுக்கு கொண்டு செல்வதையும் இந்த திட்டம் நோக்கமாகக் கொண்டுள்ளது என்று மத்திய அமைச்சர் கூறியுள்ளார். இத்திட்டத்தின் கீழ், 18 வகையான கைவினை கலைஞர்கள் மற்றும் கைவினைஞர்கள் பயனடைவார்கள். பயனாளிகளுக்கு திறன் பயிற்சி அளிக்கப்பட்டு, பயிற்சியின் போது, தினமும், 500 ரூபாய் உதவித்தொகை வழங்கப்படும். மேலும், கருவிகள் வாங்க 15,000 ரூபாய் நிதியுதவி வழங்கப்படும். பயனாளிகள் ரூ.3 லட்சம் வரை பிணையில்லாக் கடன் பெற தகுதியுடையவர்கள்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஆபத்தான அல்லது அபாயகரமான சரக்குகளை ஏற்றி செல்லும் வாகனங்களின் இருப்பிட கண்காணிப்பு சாதனம் தொடர்பான அறிவிக்கை
ஆர்கான், நைட்ரஜன், ஆக்சிஜன் உள்ளிட்ட பல்வேறு வாயுக்கள் மற்றும் ஆபத்தான அல்லது அபாயகரமான சரக்குகளை ஏற்றி கொண்டு தேசிய அளவில் செல்லும் வாகனங்களில், வாகன இருப்பிட கண்காணிப்பு சாதனங்கள் பொருத்தப்படவில்லை என்று, சாலைப் போக்குவரத்து மற்றும் நெடுஞ்சாலைகள் அமைச்சகத்தின் கவனத்துக்கு கொண்டு செல்லப்பட்டது.
இதையடுத்து, ஆகஸ்ட் 3 2022 தேதியிட்ட பொதுசட்ட விதிகள் 617 , மற்றும் என்2 மற்றும் என்3 ஆகிய பிரிவுகளின்கீழ், ஒவ்வொரு வாகனமும், செப்டம்பர் 1 2022 அல்லது அதற்கு பிறகும் தயாரிக்கப்பட்டிருக்க வேண்டும் என்று வலியுறுத்தப்பட்டுள்ளது. புதிய மாடல்கள் விவகாரத்தில், ஜனவரி 1 2023 அன்று, ஏற்கனவே உள்ள வாகனங்களில் ஆபத்தான அல்லது அபாயகரமான சரக்குகளை ஏற்றி செல்லும் வாகனங்களில் AIS140-ன்படி, வாகன கண்காணிப்பு சாதனம் பொருத்தப்பட்டிருக்கும்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1853834
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
2022 சர்வதேச யோகா தினம் கொண்டாட்டம்
நடப்பாண்டு சர்வதேச யோகா தினம் விடுதலைப் பெருவிழாவின் போது கொண்டாடப்பட உள்ள நிலையில், ஆயுஷ் அமைச்சகம் நாடு முழுவதும் 75 முக்கிய இடங்களில் யோகா தினத்தை கொண்டாட ஏற்பாடு செய்துள்ளது. கர்நாடகா மாநிலம் மைசூருவில் நடைபெற உள்ள இதற்கான நிகழ்ச்சியில் பிரதமர் தலைமை ஏற்க உள்ளார்.
புதுதில்லி செங்கோட்டையில் ஏற்பாடு செய்யப்பட்டுள்ள யோகா தின நிகழ்ச்சி மத்திய வீட்டு வசதி, நகர்ப்புற விவகாரங்கள் மற்றும் பெட்ரோலியத் துறை அமைச்சர் திரு. ஹர்தீப் சிங் பூரி தலைமையில் நடைபெறவுள்ளது. இந்நிகழ்ச்சியில், பதஞ்சலி யோகா பீடத்தைச் சேர்ந்த ஆச்சார்யா பால் கிருஷ்ணன், அமைச்சருடன் பங்கேற்க உள்ளார். மத்திய வீட்டுவசதி மற்றும் நகர்ப்புற விவகாரங்கள், பெட்ரோலியத் துறை அமைச்சக அதிகாரிகள் மற்றும் பதஞ்சலி யோகா பீடத்தைச் சேர்ந்த சுமார் 12 ஆயிரம் பேர் இதில் பங்கேற்க உள்ளனர். “மனித நேயத்திற்காக யோகா” என்ற கருப்பொருளில் இந்த ஆண்டு சர்வதேச யோகா தினம் கொண்டாடப்படுகிறது.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1835441
நிதி அமைச்சகம்
தேசிய வீட்டு வசதி கடனுஉதவி வங்கிக்கு  ஆர்.பி.ஐ-யின் சந்தாதாரர் பங்கு முதலீடாக ரூ.1450 கோடி வழங்க மத்திய அமைச்சரவை ஒப்புதல்
2018-ல் என்.எச்.பி சட்டம், 1987 –இல் கொண்டு வந்த திருத்தத்தின்படி தேசிய வீட்டு வசதி கடனுதவி வங்கிக்கு  சந்தாரர் பங்கு முதலீட்டின் வெளிப்படையான மதிப்பீடாக ரூ.1450 கோடி வழங்க பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
(Visitor Counter : 110
குடியரசுத் துணைத் தலைவர் செயலகம்
மத்திய அரசின் திட்டங்கள் செயல்படுத்தப்படுவதை மேற்பார்வையிடுமாறு ஆளுநர்களை திரு வெங்கையா நாயுடு கேட்டுக்கொண்டார்
மத்திய அரசின் திட்டங்கள் செயல்படுத்தப்படுவதை மேற்பார்வையிடுவதிலும், தேசத்தை கட்டியெழுப்பும் முயற்சிகளில் ஆர்வமுடன் பங்கேற்க மக்களை திரட்டுவதிலும் மாநிலங்கள் மற்றும் யூனியன் பிரதேசங்களின் ஆளுநர்கள் மற்றும் துணைநிலை ஆளுநர்கள் முனைப்புடன் செயல்பட வேண்டும் என்று குடியரசு துணைத் தலைவரும், மாநிலங்களவை தலைவருமான திரு எம் வெங்கையா நாயுடு வலியுறுத்தியுள்ளார்.
புதுதில்லியில் இன்று நடைபெற்ற ஆளுநர்கள் மற்றும் துணைநிலை ஆளுநர்கள் மாநாட்டில் உரையாற்றிய திரு நாயுடு, 'அனைவருடன், அனைவரின் முயற்சியுடன்' தத்துவத்தால் ஈர்க்கப்பட்டு நாட்டின் வளர்ச்சிக்காக பொதுமக்களின் சிறப்பான பங்களிப்போடு மத்திய அரசு மேற்கொண்டுள்ள பெரியளவிலான முன்முயற்சிகளைக் கண்காணித்து வழிகாட்டுமாறு அவர்களை கேட்டுக் கொண்டார்.
பொது வாழ்வில் ஆளுநர்களின் பரந்த அனுபவத்தைப் பற்றிக் குறிப்பிட்ட குடியரசு துணைத் தலைவர், கொள்கைகளை வடிவமைப்பதிலும் அவற்றைச் செயல்படுத்துவதிலும், சிறிய அளவில் உள்ள வளங்களை திறம்பட பயன்படுத்துவதை உறுதி செய்வதிலும், பொது வாழ்வில் நன்னடத்தை மற்றும் நெறிமுறைகளை உறுதி செய்வதிலும் அவர்களுக்கு முக்கியப் பங்கு உண்டு என்று வலியுறுத்தினார்.
"ஆளுநர்கள் மற்றும் துணைநிலை ஆளுநர்கள் அரசமைப்பு அதிகாரியாக செயல்படுவதோடு, ஒரு மூத்த அரசியல் தலைவரின் தார்மீக உரிமையுடன் செயல்பட வேண்டும்" என்று திரு நாயுடு வலியுறுத்தினார்.
மரம் வளர்ப்பு, நீர் பாதுகாப்பு, சுற்றுச்சூழலுக்கு உகந்த கட்டுமானம், கழிவு மேலாண்மை போன்ற பருவநிலைக்கு உகந்த நடவடிக்கைகளுக்கு மக்கள் இயக்கங்களை ஊக்குவிக்க வேண்டும் என்று திரு நாயுடு ஆளுநர்களை கேட்டுக்கொண்டார்.
100 கோடிக்கும் அதிகமான கொவிட் தடுப்பூசிகளை வழங்குவதில் இந்தியாவின் முயற்சிகளைப் பாராட்டிய குடியரசு துணைத் தலைவர், தடுப்பூசி பெற்றுக்கொள்வதற்கான தயக்கத்தைக் தகர்க்க தேவையான நடவடிக்கைகள் எடுக்கப்படுவதை உறுதிசெய்யுமாறு ஆளுநர்களை வலியுறுத்தினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1771017
----
(Visitor Counter : 181
பாதுகாப்பு அமைச்சகம்
இருதரப்பு பாதுகாப்பு ஒத்துழைப்பை முன்னெடுத்துச் செல்வதற்காக பாதுகாப்பு அமைச்சரும் வியட்நாமின் தேசிய பாதுகாப்பு அமைச்சரும் புதுதில்லியில் பேச்சுவார்த்தை நடத்தினர்
பாதுகாப்பு அமைச்சர் திரு ராஜ்நாத் சிங், வியட்நாமின் தேசிய பாதுகாப்பு அமைச்சர் ஜென்ரல் பான் வான் காங்குடன் இன்று  புதுதில்லியில் பேச்சுவார்த்தை நடத்தினார். இந்த சந்திப்பின் போது பல்வேறு இருதரப்பு பாதுகாப்பு ஒத்துழைப்பு முயற்சிகளின் முன்னேற்றம் ஆய்வு செய்யப்பட்டது. தற்போதைய பேச்சுவார்த்தை குறித்து இரு தரப்பினரும் திருப்தி தெரிவித்தனர்.
தற்போதுள்ள ஒருங்கிணைப்பை குறிப்பாக, பாதுகாப்பு தொழில்துறை ஒத்துழைப்பு, கடல்சார் பாதுகாப்பு, பன்னாட்டு ஒத்துழைப்பு ஆகிய துறைகளில் மேம்படுத்துவதற்கான வழிமுறைகளை இரு அமைச்சர்களும் அடையாளம் கண்டனர். உள்நாட்டில் தயாரிக்கப்பட்ட, இந்த ஏவுகணையை தாங்கிச் செல்லும் ஐ.என்.எஸ் கிர்பானைப் பரிசாக வழங்குவதாக பாதுகாப்பு அமைச்சர் அறிவித்தார். இது வியட்நாம் மக்கள் கடற்படையின் திறன்களை மேம்படுத்துவதில் முக்கியமானதாக இருக்கும்.
தனது பயணத்தின் ஒரு பகுதியாக, வியட்நாம் பாதுகாப்பு அமைச்சர், டி.ஆர்.டி.ஓ தலைமையகத்திற்குச் சென்று பாதுகாப்பு ஆராய்ச்சி மற்றும் கூட்டு உற்பத்தியில் ஒத்துழைப்பதன் மூலம் பாதுகாப்பு தொழில்துறை திறன்களை மேம்படுத்துவதற்கான வழிகள் குறித்து விவாதித்தார்.
முன்னதாக, ஜென்ரல் பான் வான் காங், தேசிய போர் நினைவுச்சின்னத்தில் மலர் வளையம் வைத்து வீரமரணம் அடைந்த வீரர்களுக்கு அஞ்சலி செலுத்தினார். இரண்டு நாள் சுற்றுப்பயணமாக இவர், ஜூன் 18 அன்று இந்தியாவுக்கு வருகை தந்தார். இந்தியாவின் கிழக்கு நோக்கிய கொள்கை மற்றும் இந்தியா-பசிபிஃக் பிராந்தியத்தில் வியட்நாம் ஒரு முக்கிய கூட்டாளியாகும்.
உள்துறை அமைச்சகம்
2022 நவம்பர் முதல் 2023 ஆகஸ்ட் வரை மாதாந்திர அடிப்படையில் நிலுவையில் உள்ள விவகாரங்களைக் குறைப்பதற்கான சிறப்பு இயக்கத்தை உள்துறை அமைச்சகம் நடத்தியது
2022 நவம்பர் முதல் 2023 ஆகஸ்ட் வரை மாதாந்திர அடிப்படையில் நிலுவையில் உள்ள விவகாரங்களைக் குறைப்பதற்கான சிறப்பு இயக்கத்தை உள்துறை அமைச்சகம் நடத்தியது. மக்கள் வந்து செல்லும் கள, வெளியூர் அலுவலகங்களில் சிறப்புக் கவனம் செலுத்தி அமைச்சகத்தால் பல்வேறு இடங்களில் மொத்தம் 3,438 தூய்மை இயக்கங்கள் நடத்தப்பட்டுள்ளன.
அப்போது நாடாளுமன்ற உறுப்பினர்களின் 632 குறிப்புகள், 37 நாடாளுமன்ற உத்தரவாதங்கள், 6 அமைச்சரவை பரிந்துரைகள், 213 மாநில அரசு மேற்கோள்கள் மற்றும் 47 பிரதமர் அலுவலக மேற்கோள்கள் தீர்க்கப்பட்டன. மேலும், 2022 நவம்பர் முதல் 2023 ஆகஸ்ட் வரை பெறப்பட்ட மொத்தம் 38,550 மக்கள் குறைகள் மற்றும் 4,159 பொதுமக்கள் குறைதீர்ப்பு மேல்முறையீட்டு மனுக்களுக்கு அமைச்சகம் தீர்வு கண்டுள்ளது. மத்திய ஆயுதக் காவல்படை அலுவலகங்களில் மொத்தம் 25,504 சதுர அடி இடம் விடுவிக்கப்பட்டுள்ளது.
சிறப்பு இயக்கத்தின் முந்தைய நிகழ்வுகளின் வெற்றியால் ஊக்குவிக்கப்பட்ட உள்துறை அமைச்சகம், நிர்வாக சீர்திருத்தங்கள் மற்றும் பொதுமக்கள் குறைதீர்ப்புத் துறையால் மேற்கொள்ளப்படும் சிறப்பு இயக்கம் 3.0 இன் தயாரிப்பு கட்டம்  மற்றும் செயலாக்க கட்டம்  ஆகியவற்றின் போது ஒரு செயலூக்கமான பங்கேற்பாளராக செயல்பட முழுமையாக உறுதிபூண்டுள்ளது.
2023 அக்டோபர் 02 முதல் 2023 அக்டோபர் 31 வரை நடைபெறவிருக்கும் சிறப்பு இயக்கம் 3.0 உயர்நிலை அளவில் கண்காணிக்கப்படுகிறது.
பிரதமர் அலுவலகம்
குடிமக்களின் குரல் பதிவுடனான புதிய நாடாளுமன்றத்தின் வீடியோவைப் பிரதமர் பகிர்ந்துள்ளார்
பிரதமரின் வேண்டுகோளுக்கிணங்க குடிமக்கள் தங்களின் எண்ணங்களைத் தெரிவிக்கும் குரல்பதிவுடன் புதிய நாடாளுமன்றத்தின் வீடியோவைப் பிரதமர் பகிர்ந்துள்ளார்.
மத்திய அமைச்சர் திரு ஹர்தீப் சிங் பூரியின் குரல் பதிவுடன் கூடிய வீடியோவையும் அவர் பகிர்ந்துள்ளார்.
தமது ட்விட்டர் பக்கத்தில் இந்த வீடியோக்களை மறு ட்வீட் செய்து, பிரதமர் கூறியிருப்பதாவது:
“#MyParliamentMyPride குறித்து பலர் தங்கள் மகிழ்ச்சியை வெளிப்படுத்தி வருகின்றனர். மக்களின் விருப்பங்களை மேலும் வீரியத்துடன் நிறைவேற்றுவதற்குத் தொடர்ந்து பாடுபட நமது தேசம் ஒரு புதிய நாடாளுமன்றத்தைப் பெறுகிறது என்ற பெருமித உணர்வை மிகவும் உணர்ச்சிவசப்பட்ட குரல் பதிவுகள் மூலம் அவர்கள் வெளிப்படுத்துகிறார்கள்”
“ஜனநாயகத்தின் இந்தக் கோயில் இந்தியாவின் வளர்ச்சிப்பாதையைத் தொடர்ந்து வலுப்படுத்தட்டும்; லட்சக்கணக்கானவர்களுக்கு அதிகாரமளிக்கட்டும். #MyParliamentMyPride”
சிறப்பு சேவைகள் மற்றும் கட்டுரைகள்
அரசுப் பணியாளர் தேர்வாணையம் தில்லி காவல்துறை மற்றும் மத்திய ஆயுத காவல்படைகளில் உதவி ஆய்வாளர் தேர்வு, 2022
“தில்லி காவல்துறை மற்றும் மத்திய ஆயுத காவல்படைகளில் உதவி ஆய்வாளர் தேர்வு, 2022”க்கான அறிவிக்கையை, அரசுப் பணியாளர் தேர்வாணையம் 
10.08.2022 அன்று வெளியிட்டுள்ளது. தில்லி காவல்துறை மற்றும் மத்திய ஆயுத காவல்படைகளில் உதவி ஆய்வாளர் பதவிக்கு, வெளிப்படையான போட்டித் தேர்வை அரசுப் பணியாளர் தேர்வாணையம் நடத்தவுள்ளது. நாட்டின் அனைத்து பகுதிகளிலும் வசிக்கும் விண்ணப்பதாரர்கள் இந்த பதவிக்கு விண்ணப்பிக்க தகுதிபெற்றவர்களாவர்.
2. பதவி, வயதுவரம்பு, குறைந்தபட்ச கல்வித்தகுதி, கட்டணம், தேர்வு விவரம், எவ்வாறு விண்ணப்பிப்பது என்பது உள்ளிட்ட விரிவான தகவல்கள் வேலைவாய்ப்பு அறிவிப்பில் இடம்பெற்றுள்ளன.
3. விண்ணப்பங்கள் அனைத்தும் தேர்வாணையத்தின் வளைதளமான ssc.nic.in வாயிலாக ஆன்லைனில் மட்டுமே சமர்ப்பிக்கப்பட வேண்டும். ஆன்லைனில் விண்ணப்பங்களை அனுப்புவதற்கான கடைசி தேதி 30.08.2022  மற்றும் ஆன்லைனில் கட்டணம் செலுத்துவதற்கான கடைசி தேதி 31.08.2022  ஆகும். ஆன்லைன் விண்ணப்பபடிவத்தில் விண்ணப்பதாரர்கள் தங்களது ஸ்கேன் செய்யப்பட்ட புகைப்படும் மற்றும் கையெழுத்தை பதிவேற்றம் செய்யவேண்டும். புகைப்படங்கள், தொப்பி மற்றும் மூக்கு கண்ணாடி இல்லாமல் இருக்கவேண்டும்.
4. தென் மண்டலத்தில் கணினி அடிப்படையிலான தேர்வு நவம்பர் 2022ல், கீழ்க்காணும் 21 மையங்கள்/நகரங்களில் நடைபெறும்: ஆந்திரபிரதேசத்தில் 10 மையங்கள், தமிழ்நாட்டில் 7 மையங்கள், புதுச்சேரியில் ஒரு மையம் மற்றும் தெலங்கானாவில் 3 மையங்களில் நடைபெறும் என அரசுப் பணியாளர் தேர்வாணையத்தின் தென் மண்டல இயக்குனர் திரு கே. நாகராஜா வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
குறு சிறு மற்றும் நடுத்தர தொழில் துறை அமைச்சகம்
மகளிருக்கான சிறு,குறு மற்றும் நடுத்தர தொழில்களுக்கான கடன் திட்டங்கள்
03.08.2022 அன்றைய நிலவரப்படி, சிறு, குறு மற்றும் நடுத்தர தொழில் நிறுவனங்கள் அமைச்சகத்தின் இணையப்பக்கத்தில், பதிவு செய்யப்பட்டுள்ள மொத்தம் 99,58,903 சிறு, குறு மற்றும் நடுத்தர தொழில் நிறுவனங்களில், மகளிரால் பதிவு செய்யப்பட்ட 17,96,408 தொழில் நிறுவனங்கள் உள்ளன.
சிறு, குறு மற்றும் நடுத்தர தொழில் நிறுவன அமைச்சகம், பிரதமரின் வேலை வாய்ப்புகளை உருவாக்கும் திட்டம் மற்றும் குறு மற்றும் சிறு தொழில் நிறுவனங்களுக்கான கடன் உத்தரவாதத் திட்டம் ஆகிய இரண்டு கடன் திட்டங்களை செயல்படுத்துகிறது. 2008-09-ம் ஆண்டில், பிரதமரின் வேலை வாய்ப்புகளை உருவாக்கும் திட்டம் தொடங்கப்பட்டதிலிருந்து, 02.08.2022 வரை, மொத்தம் 2, 50, 319 பெண் தொழில் முனைவோர்களுக்கு உதவிகள் அளிக்கப்பட்டுள்ளன. 2000-ம் ஆண்டில், குறு மற்றும் சிறு தொழில் நிறுவனங்களுக்கான கடன் உத்தரவாதத் திட்டம் தொடங்கப்பட்டதிலிருந்து, 30.06.2022 அன்றைய நிலவரப்படி, மொத்தம் 11,92,689 மகளிருக்கு கடன் உத்தரவாதத் திட்டம் நீட்டிக்கப்பட்டுள்ளது.
இந்த தகவலை, மாநிலங்களவையில் எழுத்துப்பூர்வமாக அளித்த பதிலில், மத்திய குறு, சிறு மற்றும் நடுத்தர தொழில்களுக்கான இணையமைச்சர் திரு.பானு பிரதாப் சிங் வர்மா தெரிவித்துள்ளார்.
விவசாயத்துறை அமைச்சகம்
ரபி பருவகால பயிர் வகைகளின் உற்பத்தி சென்ற ஆண்டைக் காட்டிலும் 24.13 லட்சம் ஹெக்டேர் அளவிற்கு அதிகரித்துள்ளது: மத்திய வேளாண் மற்றும் விவசாயிகள் நல்வாழ்வுத்துறை அமைச்சர் திரு.நரேந்திர சிங் தோமர்
ரபி பருவகால பயிர் வகைகள் உற்பத்தி சென்ற ஆண்டைக் காட்டிலும் 24.13 லட்சம் ஹெக்டேர் அளவிற்கு அதிகரித்துள்ளது என்று மத்திய வேளாண் மற்றும் விவசாயிகள் நல்வாழ்வுத்துறை அமைச்சர் திரு.நரேந்திர சிங் தோமர் தெரிவித்துள்ளார்.
ரபி பருவகால பயிர் வகைகளின் கையிருப்புநிலை குறித்து துறை சார்ந்த அதிகாரிகளுடன் பேச்சுவார்த்தை நடத்திய திரு.நரேந்திர சிங் தோமர், கடந்த வருட கோதுமை உற்பத்தி 138.35 லட்சம் ஹெக்டேர் அளவில் இருந்து 152.88 லட்சம் ஹெக்டேர் அளவிற்கு உயர்ந்துள்ளது. அதாவது கோதுமை உற்பத்தி 14.53 லட்சம் ஹெக்டேர் அளவிற்கு உயர்ந்துள்ளது. இது கடந்த 4 வருடங்களில் மிகப்பெரிய உற்பத்தி அளவு என்பது குறிப்பிடத்தக்கது.
ரபி பருவகால பயிர் வகைகளின் உற்பத்தி 25.11.2022 வரையில் 358.59 லட்சம் ஹெக்டேர் அளவிற்கு உயர்ந்துள்ளது. இது கடந்த ஆண்டில் இதே காலவேளையில் உற்பத்தியின் அளவு 334.46 லட்சம் ஹெக்டேர் அளவில் இருந்தது. அதாவது கடந்த ஆண்டைக் காட்டிலும் 24.13 லட்சம் ஹெக்டேர் அளவிற்கு அதிகமாகும். இது வழக்கமான ரபி பருவகால பயிர் வகைகளின் உற்பத்தி அளவில் சுமார் 57 சதவீதம் ஆகும்.
மண் ஈரப்பதநிலை, நீர்த்தேக்க வசதி மற்றும் உரங்களின் கையிருப்பு போன்ற காரணிகள் சாதகமான சூழ்நிலையில் அமைந்திருப்பதால், வரும் நாட்களில் ரபி பருவகால பயிர் வகைகளின் உற்பத்தி அதிகரிக்கும் என்று திரு.தோமர் நம்பிக்கை தெரிவித்துள்ளார்.
நாடு முழுவதிலும் உள்ள 143 முக்கிய நீர்த்தேக்கங்களின் கொள்ளளவு 149.49 பில்லியன் கன மீட்டர் அளவாகும். இது கடந்த காலத்தைவிட 106 சதவீதம் அதிகமானதாகும். கடந்த 7 ஆண்டுகளில் தற்போதுதான் மண் ஈரப்பதநிலை நல்ல பதத்தில் உள்ளது என்பது குறிப்பிடத்தக்கது. மேலும், நாடு முழுவதிலும் உரங்களின் கையிருப்பு நிலையும் திருப்திகரமாக உள்ளது.
பாதுகாப்பு அமைச்சகம்
எம்க்யூ-9பி ட்ரோன்கள் கொள்முதல் : யூகச் செய்திகள் ஏற்கத்தகாதவை
முப்படைகளுக்காக மிக உயரமான இடத்திலிருந்தும் நீண்ட தூரத்திலிருந்தும் தொலையுணர்வு மூலம் இயக்கவல்ல 31 எம்க்யூ -9B  போர் விமானங்களை வெளிநாட்டு ராணுவ தளவாடங்கள் விற்பனை வழியாக அமெரிக்காவிலிருந்து கொள்முதல் செய்வதற்கான தேவையைப் பாதுகாப்புத் துறையின் கொள்முதல் கவுன்சில் ஜூன் 15, 2023 அன்று, ஏற்றுக்கொண்டது. இது, தொடர்புடைய உபகரணங்களுடன் வாங்கப்பட வேண்டிய ஆளில்லாத வானூர்திகள்  எண்ணிக்கையையும் உள்ளடக்கியது.
அமெரிக்க அரசால் வழங்கப்பட்ட தகவலின்படி இவற்றின் விலை 3,072 மில்லியன் அமெரிக்க டாலர் என மதிப்பிடப்பட்டதாக ஏஓஎன் குறிப்பிட்டுள்ளது. இருப்பினும், அமெரிக்க அரசின் கொள்கை ஒப்புதல் கிடைத்தவுடன் பேச்சுவார்த்தையில் விலை தீர்மானிக்கப்படும். மற்ற நாடுகளுக்கு ஜென்ரல் அட்டாமிக்ஸ் வழங்கும் சிறந்த விலையுடன் கொள்முதல் செலவைப் பாதுகாப்பு அமைச்சகம் ஒப்பிடும். கொள்முதல் நடைமுறை செயல்பாட்டில் உள்ளது. வகுக்கப்பட்ட நடைமுறையின்படி இது நிறைவுபெறும்.
இதற்கிடையே, விலை மற்றும் பிற கொள்முதல் விதிமுறைகளைக் குறிப்பிடும் சில யூகச் செய்திகள் சமூக ஊடகங்களில் வெளிவந்துள்ளன. இவை ஏற்கத்தகாதவை, மறைமுக நோக்கம் கொண்டவை மற்றும் உரிய கொள்முதல் நடைமுறையைச் சீர்குலைப்பவை. விலை மற்றும் பிற விதிமுறைகள், நிபந்தனைகள் இன்னும் இறுதி செய்யப்படவில்லை; இவை பேச்சுவார்த்தைக்கு உட்பட்டவை. இது தொடர்பாக, ராணுவத்தின் மன உறுதியைக் கடுமையாக பாதிக்கின்ற, கொள்முதல் நடைமுறையில் எதிர்மறைத் தாக்கத்தை ஏற்படுத்துகின்ற போலியான செய்திகள்/தவறான தகவல்களைப் பரப்ப வேண்டாம் என அனைவரும் கேட்டுக் கொள்ளப்படுகிறார்கள்.
ஐஃஎப்எஸ்சி ஆணையம்
நிலையான நிதி குறித்த நிபுணர்கள் குழுவின் இறுதி அறிக்கை சமர்ப்பிப்பு
சர்வதேச நிதி சேவை மையங்கள் ஆணையத்தால் அமைக்கப்பட்ட ‘நிலையான நிதி குறித்த நிபுணர்கள் குழு’, தனது இறுதி அறிக்கையை ஆணையத்தின் தலைவரிடம் அக்டோபர் 3, 2022 அன்று ஒப்படைத்தது. மத்திய சுற்றுச்சூழல், வனம் மற்றும் பருவநிலை மாற்ற அமைச்சகத்தின் முன்னாள் செயலாளர் திரு சி. கே. மிஸ்ரா தலைமையில் இந்தக் குழு அமைக்கப்பட்டது. தேசிய மற்றும் சர்வதேச நிறுவனங்கள் உள்ளிட்ட நிலையான நிதி சூழலியலின் தலைவர்களும், நிபுணர்களும் இதில் உறுப்பினர்களாக இடம்பெற்றிருந்தனர்.
சர்வதேச அளவில் சிறந்த நடைமுறைகளுடன் ஆணையத்தின் கட்டுப்பாடுகளை ஒருங்கிணைத்தல், ஆணையம் மூலமாக முதலீட்டு வரத்துகளை மேம்படுத்துவதற்கான வழிகளை ஆராய்வது, பசுமை மற்றும் நிலையான நிதி துறையில் புதுமையான நிதி தயாரிப்புகளின் வளர்ச்சிக்கு ஆதரவு போன்றவற்றில் அதிக கவனம் செலுத்தப்பட்டுள்ளது.
https://ifsca.gov.in/CommitteeReport என்ற இணைய பக்கத்தில் குழுவின் அறிக்கை இடம்பெற்றுள்ளது.
(Visitor Counter : 111
தொலைதொடர்பு மற்றும் தகவல் தொழில்நுட்ப அமைச்சகம்
‘‘ஷாஹி லிச்சி’’ மற்றும் ‘‘ஜர்தாலு மாம்பழம்’’ ஆகியவற்றை வாங்குவோரின் வீடுகளுக்கு சென்று வழங்குகிறது பிஹார் தபால்துறை
‘‘ஷாஹி லிச்சி’’ மற்றும் ‘‘ஜர்தாலு மாம்பழம்’’ ஆகியவற்றை மக்களின் வீடுகளுக்கே சென்று விநியோகிக்க தபால் துறையும், பிஹார் தோட்டக்கலைத்துறையும் ஒப்பந்தம் செய்துள்ளன.
கொரோனா வைரஸ் பரவல் முடக்கம் காரணமாக, லிச்சி மற்றும் மாம்பழங்களைக் கொண்டு சென்று விற்பது விவசாயிகளுக்கு சிரமமாக இருந்தது. மக்களின் தேவையை நிறைவேற்றவும், விவசாயிகளுக்கு இடைத்தரகர்கள் இன்றி நேரடி சந்தை வாய்ப்பை வழங்கவும் பிஹார் தோட்டக்கலைத்துறையும், தபால்துறையும் கைகோர்த்துள்ளன.
பிஹார் மாநிலம் முசாபர்பூரின் ‘‘சாஹி லிச்சி’’ மற்றும் பகல்பூரின் ஜர்தாலு மாம்பழம் ஆகியவை தனது சிறப்பு நறுமணத்தால் உலக புகழ் பெற்றவை. இவைகளுக்கான தேவை எல்லா இடத்திலும் உள்ளது. இவற்றை வாங்க “horticulture.bihar.gov.in” என்ற இணையதளத்தில் மக்கள் பதிவு செய்யலாம்.
ஆரம்ப கட்டமாக ‘‘ஷாஹி லிச்சியை’’ வாங்கும் வசதி முசாபர்பூர் மற்றும் பாட்னா மக்களுக்கும், ஜர்தாலு மாம்பழங்களை வாங்கும் வசதி பாட்னா மற்றும் பகல்பூர் மக்களுக்கும் கிடைக்கும்.
(Visitor Counter : 254
பிரதமர் அலுவலகம்
நானாஜி தேஷ்முக் பிறந்தநாளையொட்டி அவருக்கு பிரதமர் மரியாதை செலுத்தினார்
ராஷ்டிர சேவக் நானாஜி தேஷ்முக்-கின் பிறந்தநாளையொட்டி, பிரதமர் திரு. நரேந்திர மோடி அவருக்கு மரியாதை செலுத்தி உள்ளார். “தலைசிறந்த சமூக சேவகரும், தேசபக்தருமான நானாஜி தேஷ்முக்-கின் பிறந்தநாளில், அவருக்கு தலைவணங்குகிறேன். கிராமங்கள் மற்றும் விவசாயிகளின் மேம்பாட்டுக்காகவும், நலனுக்காகவும் தமது வாழ்நாளை அர்ப்பணித்துப் போராடியவர் அவர். தேச வளர்ச்சிக்கு அவர் ஆற்றிய பங்களிப்பை ஒருபோதும் மறக்க முடியாது, மாறாக எப்போதும் நினைவு கூறத்தக்கது” என்று பிரதமர் தெரிவித்துள்ளார்.